Úradný vestník L 197 , 29/07/1999 S. 0043 - 0044



Rozhodnutie Komisie z 28. júla 1999, ktorým sa so spätnou účinnosťou mení a dopĺňa rozhodnutie 1999/355/ES o núdzových opatreniach proti rozširovaniu Anoplophora glabripennis (Motschulsky), pokiaľ ide o Čínu (okrem Hongkongu) (oznámené pod číslom dokumentu C(1999) 2441) (1999/516/ES) KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, so zreteľom na smernicu Rady 77/93/EHS z 21. decembra 1976 o ochranných opatreniach proti zavlečeniu organizmov škodlivých pre rastliny alebo rastlinné produkty do spoločenstva a proti ich šíreniu v rámci spoločenstva [1], naposledy zmenenú a doplnenú smernicou 1999/53/ES [2], a najmä na jej článok 15 (3), (1) keďže v prípade, ak členský štát predpokladá, že existuje bezprostredné nebezpečenstvo zavlečenia Anoplophora glabripennis (Motschulsky) na jeho územie z tretej krajiny, môže dočasne prijať akékoľvek dodatočné opatrenia potrebné na svoju ochranu pred týmto nebezpečenstvom; (2) keďže v dôsledku zachytenia Anoplophora glabripennis (Motschulsky) na drevenom obalovom materiále vyrobenom z tvrdého dreva pochádzajúceho z niektorých oblastí Číny prijalo Spojené kráľovstvo 14. decembra 1998 úradné opatrenia, aby ochránilo svoje územie od nebezpečenstva zavlečenia vyššie uvedeného organizmu, a ustanovilo dodatočné osobitné postupy monitorovania uvedeného organizmu na uvedenej komodite; (3) keďže na základe informácií, ktoré poskytlo Spojené kráľovstvo, ako aj informácií získaných z medzinárodnej vedeckej literatúry, je známe, že v Hongkongu sa Anoplophora glabripennis (Motschulsky) nevyskytuje; (4) keďže na základe zachytenia uvedených informácií Komisia prijala rozhodnutím 1999/355/ES [3] mimoriadne opatrenia uplatniteľné pre celé spoločenstvo s cieľom zabezpečenia účinnejšej ochrany proti zavlečeniu Anoplophora glabripennis (Motschulsky) do spoločenstva z vyššie uvedenej krajiny s výnimkou Hongkongu; keďže tieto opatrenia zahŕňajú požiadavku, aby drevo, iné ako drevo z ihličnatých stromov (Coniferales), vo forme: - debien, debničiek, prepraviek, sudov a podobných obalov, paliet, debnových paliet a iných nakladacích plošín, paletových prírub, používaných pri preprave predmetov všetkého druhu alebo - drevo používané na upevnenie alebo podporu nákladu, vrátane dreva, ktoré bolo zbavené svojho prirodzene oblého povrchu, pochádzajúce z Číny (okrem Hongkongu), bolo zbavené kôry a neobsahovalo diery s priemerom väčším ako 3 mm alebo bolo vysušené spôsobom kiln sušenia na vlhkosť pod 20 %, vyjadrenú ako percento sušiny, dosiahnutú počas primeraného časového/teplotného režimu; (5) keďže sa ukázalo, že takéto mimoriadne opatrenia neustanovujú postup v prípade zachytenia živých jedincov príslušného škodlivého organizmu; na ktoromkoľvek potenciálnom vektore alebo prenášači; preto by sa malo zabezpečiť, že v takom prípade členské štáty podniknú kroky, aby zabránili zavlečeniu alebo rozšíreniu škodlivého organizmu; (6) keďže sa zdá, že mimoriadne opatrenia tak, ako boli prijaté, spôsobujú praktické problémy pre úpravu dreveného obalového alebo podporného materiálu, pokiaľ ide o všetky zásielky akéhokoľvek výrobku, ktorý odišiel alebo odíde z Číny od 10. júna 1999 s miestom určenia do spoločenstva; (7) keďže stále pretrvávajú okolnosti oprávňujúce mimoriadne opatrenia; (8) keďže v záujme toho, aby sa Číne umožnilo upraviť drevený obalový a podporný materiál podľa požiadaviek vyššie uvedenej smernice v rozumnej časovej lehote, malo by sa vyššie uvedené rozhodnutie zmeniť a doplniť so spiatočnou účinnosťou, aby sa zásielky odchádzajúce z Číny pred 10. júlom 1999 vyňali z vyššie uvedených požiadaviek rozhodnutia; (9) keďže opatrenia ustanovené v tomto rozhodnutí sú v súlade so stanoviskom Stáleho výboru pre zdravie rastlín, PRIJALA TOTO ROZHODNUTIE: Článok 1 Článok I rozhodnutia 1999/355/ES sa s účinnosťou od 28. mája 1999 nahrádza týmto: "Článok I 1. Členské štáty zakážu dovoz a rozširovanie Anoplophora glabripennis (Motschulsky) v rámci spoločenstva. 2. Drevo tak, ako je špecifikované v prílohe k tomuto rozhodnutiu, a ktoré pochádza z Číny (okrem Hongkongu), sa môže dovážať na územie spoločenstva iba vtedy, ak sa splnili mimoriadne opatrenia ustanovené v uvedenej prílohe k tomuto rozhodnutiu. Mimoriadne opatrenia špecifikované v prílohe platia iba pre také drevo, ktoré odchádza z Číny dňa 10. júla 1999 alebo po ňom." Článok 2 Toto rozhodnutie je adresované členským štátom. V Bruseli 28. júla 1999 Za Komisiu Franz Fischler člen Komisie [1] Ú. v. ES L 26, 31.1.1977, s. 20. [2] Ú. v. ES L 142, 5.6.1999, s. 29. [3] Ú. v. ES L 137, 1.6.1999, s. 45. --------------------------------------------------